Motorsport: Mercedes vra hersiening van botsing tussen Verstappen en Hamilton in Brasilië
NUUSFLITS NUUSAGENTSKAP 16 November 6 nm
# Suid-Afrika, Namibië en Zimbabwe bied 2027 se eendag-Wêreldtoernooi saam aan
# Popcru sê die skietvoorval in Muldersdrift was geregverdig
# En 'n kenner sê vanjaar se mango-oes is 15-persent kleiner as verlede jaar
# Ons begin met krieketnuus: Suid-Afrika, Namibië en Zimbabwe is aangewys as mede-gasheerlande van 2027 se eendag-Wêreldbekertoernooi. Die Internasionale Krieketraad het die gasheerlande vir die volgende agt internasionale toernooie aangekondig. Amerika en die Windies gaan 2024 se T20-Wêreldbekertoernooi aanbied, en Pakistan die Kampioenetrofee die jaar daarna. Indië en Sri Lanka bied 2026 se T20-Wêreldbeker aan, en Australië en Nieu-Seeland die byeenkoms van 2028. Die Kampioenetrofee keer in 2029 terug na Indië. Engeland en Ierland is gashere vir 2030 se T20-Wêreldbekertoernooi, en Indië en Bangladesj bied die byeenkoms die jaar daarna aan.
# Die polisie- en gevangenisse-vakbond Popcru is bekommerd oor 'n videogreep op sosiale media waarop Len Cloete 'n wetstoepassingsbeampte met geweld ontwapen tydens 'n voorval in Muldersdrift, Gauteng. 'n Woordvoerder, Richard Mamabolo, sê hulle glo die beamptes het gevoel hulle lewens is in gevaar en het daarvolgens opgetree. Hy sê die voorval by die Misty Hills-gastehuis is 'n geregverdigde voorbeeld van wat beamptes daagliks in die gesig staar wanneer hulle 'n ingeligte besluit neem ooreenstemmig die beginsels van die Strafproseswet.
# 'n Sewentienjarige student van Seshego in Limpopo sê sy was stomgeslaan toe die polisie onthul het 'n vermeende reeksverkragter is dieselfde persoon wat sy nie vir drankies wou ontmoet nie. Die polisie het aan die meisie gesê haar foto is op Themba Dube se foon en hulle wil bevestig sy leef nog. 'n Woordvoerder van die Nasionale Vervolgingsgesag, Mashudu Malabi-Dzangi, sê Dube staan tereg op sewe aanklagte van moord en sewe van ontvoering. Dube het sy borgtogaansoek laat vaar toe hy gister vlugtig in die plaaslike Landdroshof verskyn het.
# Finansiële aanwysers: Die rand verhandel teen 15-rand-39-sent teen die dollar, 17-rand-47-sent teen die euro en 20-rand-67-sent teen die pond. Bitcoin verhandel teen 61-duisend-165-dollar-1-sent. Die prys van goud is een duisend-863-dollar-82-sent per fynons en die prys van Brent ruolie 81-dollar-74-sent per vat.
# En die voorsitter van die Suid-Afrikaanse Mango-kwekersvereniging, Pieter Buys, sê vanjaar se kommersiële mango-oes gaan 15-persent kleiner wees as verlede jaar s'n. Hy sê informele mangoboere wat nie besproei nie, se oes kan meer as 20-persent laer wees. Buys sê dit was 'n vreemde jaar vir mango's omdat die blomtyd oneweredig en oor 'n lang tydperk versprei was. Die gevolg is dat daar nie goeie bestuiwing plaasgevind het nie. Verlede jaar is 75-duisend-ton mango's geoes.